|  |  |
| --- | --- |
|  |  |

|  |
| --- |
|  |

Latvijas Republikas veselības ministrei Ilzei Viņķelei

Latvijas Republikas iekšlietu ministram Sandim Ģirģenam

Nr. 402 , Rīgā 2020. gada 3.oktobrī

Atsaucoties uz lūgumu sniegt Latvijas Acu ārstu asociācijas viedokli uz Veselības ministrijā saņemto Iekšlietu ministrijas š.g. 22.septembra vēstule Nr.1-38/2362, kurā aktualizēts biedrības “Latvijas Optometristu un optiķu asociācija” (turpmāk – biedrība) lūgums - iekļaut Ministru kabineta noteikumu projektā “Noteikumi par veselības pārbaudēm personām, kas glabā (nēsā) ieročus un veic darbu ar ieročiem” (VSS-1209) normas, kas piešķir optometristiem līdzvērtīgas tiesības un pienākumus, kādi ir paredzēti oftalmologiem , jautājums tika izskatīts Latvijas Acu ārstu asociācijas 2020.gada 3.oktobra valdes sēdē.

Latvijas Acu ārstu asociācija kategoriski iebilst pret līdzvērtīgu tiesību un pienākumu piešķiršanu optometristiem, kādi ir oftalmologiem , jautājumā par veselības pārbaudēm personām, kas glabā( nēsā) ieročus un veic darbus ar ieročiem, jo tas būtiski varētu apdraudēt Latvijas iedzīvotāju drošību. Lai veiktu veselības pārbaudi, nepieciešams izmeklēšanā izmantot medikamentus . Optometristiem nav atļauts izmantot medikamentus savā praksē, līdz ar to arī nav iespējams pilnvērtīgi izmeklēt un sniegt atzinumu par personas veselības stāvokli.

Acu ārsti (oftalmologi) un optometristi Latvijā sniedz aprūpi daudziem pacientiem ar redzes asuma traucējumiem. Lai gan oftalmoloģija un optometrija ir divas dažādas disciplīnas, bieži vien oftalmologi strādā kopā ar optometristiem vienas prakses vai klīnikas ietvaros.

Oftalmologi ir acu ārsti, kas ir beiguši medicīnas fakultāti universitātē un rezidentūru, kopumā izejot apmācību, kā minimums 10 gadu garumā, no kuriem rezidentūras apmācība oftalmologa specialitātes iegūšanai ir 4 gadi. Bieži vien papildus rezidentūras apmācībai šie ārsti iegūst papildus izglītību ārzemju klīnikās, ieviešot Latvijas acu patoloģiju aprūpē jaunas metodes un zināšanas. Optometristi pastāvošajā apmācības sistēmā universitātē fizikas, matemātikas un optometrijas fakultātē savu diplomu iegūst 3 gadus ilgās mācībās, iegūstot dabaszinātņu bakalaura grādu optometrijā. Pēc diploma iegūšanas optometristi ir tiesīgi praktizēt kā optometristi, neiegūstot papildus izglītību. Atsevišķos gadījumos optometrists var papildus iegūt maģistra un doktora grādu optometrijā, bet ne medicīnā.

Beidzot rezidentūru acu ārsti iegūst sertifikātu praktizēt oftalmoloģijas medicīnas specialitātē un ķirurģijā. Oftalmologu prakses un oftalmoloģijas klīnikas pamatā ir paredzētas tieši acs patoloģiju ārstēšanai gan ar medikamentiem, gan ar ķirurģijas palīdzību. Optometristu prakses pamatā balstās uz refrakcijas koriģēšanu ar briļļu un kontaktlēcu palīdzību, konsultējot pacientus ar acu problēmām, kas neietver medicīnisku un ķirurģisku ārstēšanu.

Jau ilgstoši pastāv domstarpības starp acu ārstiem un optometristiem, ņemot vērā, ka dažas jomas mēdz pārklāties. Gan oftalmologi, gan optometristi nodrošina pamata redzes apskati, nepieciešamības gadījumā nodrošinot pacientu ar brillēm vai kontaktlēcām. Abas disciplīnas saskaras ar dažādiem sabiedrības redzes veselības problēmām. Abās disciplīnās tiek veikti zinātniski pētījumi. Gan daudzās oftalmologu praksēs, gan oftalmoloģijas klīnikās tiek pieņemti darbā arī optometristi, kas būtiski atvieglo oftalmologu darbu, jo optometrists risina acu refrakcijas problēmas, ļaujot oftalmologam koncentrēties vairāk uz acu patoloģiju diagnostiku, medicīnisku un ķirurģisku ārstēšanu. Acu ārstu asociācija vienmēr ir novērtējusi optometristu pienesumu pacientu acu refrakcijas kļūdu novēršanā, kas ir būtiski atvieglojis acu ārstu darbu, tādējādi arī uzlabojot pacientu piekļuvi acu ārstam.

Oftalmologu galvenais mērķis pacientu acu aprūpes sniegšanā un redzes funkciju nodrošināšanā vienmēr ir bijis balstīts pamatā uz pacienta drošību un acu veselības stāvokļa nodrošināšanu, ko ļauj realizēt medicīnas zināšanu kvalitāte, kas tiek iegūta ilgstošā laika periodā. Ņemot vērā, ka daudzas sistēmiskas patoloģijas primāri izpaužas ar simptomiem acu anatomiskajās vidēs, acu ārstiem ir primārā loma arī dažādu vispārēju patoloģiju diagnosticēšanā, sākotnējā ārstēšanas plāna izveidošanā un potenciālu akūtu bojājumu novēršanā, palīdzot pacientam saglabāt gan redzes funkciju, gan vitāli svarīgo orgānu funkcijas, novēršot potenciālu iedzīvotāju invaliditātes rādītāju pieaugumu valstī.

Latvijas acu ārstu asociācija apzinās, ka optimālas acu veselības aprūpes nodrošināšanai, ir nepieciešama strukturēta un koordinēta sadarbība starp oftalmologiem un optometristiem, tādēļ vienmēr ir bijusi tendēta uz kopēju sadarbību starp abām disciplīnām to kompetenču ietvaros.

Acu ārsti atbalsta optometristu darbību viņu kompetenču ietvaros, ar zināšanām par acu refrakcijas problēmām, kas sevī ietver redzes asuma pārbaudi ar korekcijas noteikšanu un atbilstošu korekcijas līdzekļu piemeklēšanu, neietverot medicīniskas vai ķirurģiskas manipulācijas.

Jau ilgstoši Latvijas Acu ārstu asociācija ir izteikusi savu viedokli attiecībā uz optometristu darbību, ka tā ir nepieciešama, taču ciešā sadarbībā ar oftalmologiem, nepārkāpjot savu kompetenču robežas.

Latvijas Acu ārstu asociācijas valde ir iepazinusies ar Latvijas Optometristu un optiķu asociācijas lūgumu Iekšlietu ministrijai iekļaut noteikumu projekta Nr. VSS-1209 (“Projekts”) normas, kas piešķir optometristiem līdzvērtīgas tiesības un pienākumus, kādi ir paredzēti oftalmologiem, pamatojot savu lūgumu ar to, ka tas būs saskanīgs ar grozījumiem Ārstniecības likumā, kas paredz optometristu iekļaušanu ārstniecības personu lokā no 2020.gada 1. janvāra. Vēl vairāk- kā ārstniecības personas ( bez medicīniskas izglītības) optometristi vēlas veikt ārstniecību, ievērojot ZVA 2020.gada 19.un 25. jūnijā apstiprināto medicīnas tehnoloģiju ietvaros. Savā lūgumā viņi sola nodrošināt visas projektā minētās prasības, kas saistītas ar redzes pārbaudēm, tai skaitā arī slimību diagnosticēšanu un tikai ,, nepieciešamības gadījumā nosūtīt personu pie oftalmologa slimības diagnozes apstiprināšanai un ārstēšanai”. Uzskatam , ka sabiedrības acu veselības vārdā šādas optometristu darbības ( noteikt diagnozi) ir ārpus viņu kvalifikācijas un kompetences robežām un sabiedrībai var nodarīt vairāk ļaunuma nekā labuma. Acu ārsti regulāri saskaras ar optometristu kļūdaini noteiktām acu saslimšanām un pacientiem sniegtajām nepareizajām, maldinošajām un pat acu veselībai kaitīgajām rekomendācijām.

Latvijas acu ārstu asociācija lūdz ievērot disciplīnu kompetenču jomas, atstājot acu padziļinātu izmeklēšanu un ārstēšanu acu ārstu kompetencē, tādējādi nodrošinot iedzīvotājiem atbilstošu primāro medicīnisko acu aprūpi, ko nodrošina ar atbilstošām medicīniskajām zināšanām sertificēts acu ārsts.

Kā Latvijas acu ārstu asociācija esam gatavi veikt kopēju sadarbību ar optometristiem, lai izveidotu koordinētu un strukturētu sistēmu pacientu aprūpei, atbilstoši katras disciplīnas izglītības līmenim un atbildībai. Kā sertificēti acu ārsti esam gatavi atbildēt un arī atbildam par precīzu un atbilstošu pacientu diagnosticēšanu, ārstēšanu un savlaicīgu acu patoloģiju iespējamo seku novēršanu pilnā apmērā, bet, kā Latvijas acu ārstu asociācija, mēs neesam gatavi atbildēt par pacientu acu veselības kvalitāti, kuru ir veikusi persona bez medicīniskās izglītības un ārsta diploma.

Ņemot vērā , ka pēdējā gada laikā ir vērojama optometristu tendence agresīvi pārkāpt savas kompetences robežas lūdzam rast iespēju tikties klātienē ar Latvijas Republikas veselības ministri Ilzi Viņķeli un Latvijas Republikas iekšlietu ministri Sandi Ģirgenu , lai mēs varētu izstāstīt par radušos situāciju.

Ar cieņu

Prof. Guna Laganovska

Latvijas Acu ārstu asociācijas valdes priekšsēdētāja